
R A P O R T

asupra propunerii legislative pentru modificarea Ordonanţei de urgenţă

nr. 105/2003 privind alocaţia familială complementară şi alocaţia de susţinere pentru familia monoparentală
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu propunerea legislativă pentru modificarea Ordonanţei de urgenţă nr. 105/2003 privind alocaţia familială complementară şi alocaţia de susţinere pentru familia monoparentală, trimisă cu adresa nr. 278 din 10 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1520/18.10.2005 -favorabil)

· Comisiei juridice, de disciplină şi imunităţi (nr. 31/455/27.04.2006-favorabil)

· Comisiei pentru buget, finanţe şi bănci (nr.245/04.05.2006 - negativ)

· Comisiei pentru administraţie publică, amenajarea teritoriului şi echilibru ecologic (nr. 26/845/26.04.2006- negativ)

precum şi punctul de vedere al Guvernului (nr.96/10.01.2006- negativ).

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr. 105/2003 privind alocaţia familială complementară şi alocaţia de susţinere pentru familia monoparentală, aprobată cu modificări prin Legea nr. 41/2004, în sensul introducerii de noi reglementări în cazul familiilor şi persoanelor singure, beneficiare de alocaţie complementară şi alocaţie de susţinere pentru familia monoparentală, care îşi schimbă domiciliul sau reşedinţa într-o altă localitate din interiorul judeţului sau în alt judeţ din ţară.
Comisia propune Plenului Camerei Deputaţilor respingerea iniţiativei legislative din următoarele considerente:


a) Nu este necesară introducerea unei astfel de reglementări, deoarece în cazul schimbării domiciliului sau reşedinţei într-o altă localitate, dosarul beneficiarului şi actele acestuia nu pleacă de la o primărie la alta. Având în vedere că alocaţiile reprezintă prestaţii acordate pe baza testării veniturilor, beneficiarul va trebui să facă o nouă cerere la primăria din noua localitate de domiciliu şi se va efectua ancheta socială, în urma căreia primarul va stabili dreptul la aceste alocaţii.


b) Extinderea perioadei de prezentare a dovezii frecventării cursurilor de la 3 luni la 6 luni va genera şi mai multe probleme de admnistrare şi gestionare a alocaţiilor decât cele semnalate până în prezent.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

din partea Guvernului: D-l Cătălin Ionel Dănilă - Secretar de Stat - Ministerul Muncii, Solidarităţii Sociale şi Familiei şi d-na Grecu Mihaela – director - Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 6 voturi pentru, 4 voturi împotrivă şi o abţinere.

5. Propunerea  legislativă a fost respinsă de Senat în şedinţa din 5 aprilie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune respingerea propunerii legislative.

